In dié betrekkings verdien jy die meeste geldArgieffoto CareerJunction het in sy mees onlangse hersiening van salarisneigings die tien mees gesogste betrekkings in die Suid-Afrikaanse werkersmark geïdentifiseer. Hierdie opname is gedoen deur ware salarisaanbiedinge, wat tussen April 2016 en Oktober 2016 op CareerJunction gepubliseer is, te vergelyk. Meer as 30 000 poste word maandeliks op dié webtuiste gepubliseer. Volgens CareerJunction het hy in hierdie salarishersiening slegs op die tien gesogste sektore gefokus en ook ŉ vergelyking getref tussen gemiddelde salarisse in Gauteng teenoor die Wes-Kaap en KwaZulu-Natal. “Wanneer die salarisse van die afgelope ses maande met die vorige ses maande vergelyk word, is daar geen duidelike verskille nie. Gauteng bly streeksgewys op die voorgrond in terme van aanvraag en daarom ook bo-aan die betaalskaal,” het CareerJunction in ŉ verklaring gesê. “Veral in ingenieurswese, finansies en verkopesektore verskil die salarisse tussen 15% en 29% tussen Gauteng en die Wes-Kaap.” Ander sektore wat deel vorm van die salarishersiening sluit in bouwerk en konstruksie, pakhuise en logistiek, inligting en kommunikasietegnologie (ICT), ontwerp, media en kunste, bemarking, administrasie en kantoorondersteuning en vervaardiging. Volgens CareerJunction word werknemers die beste betaal in finansies-, ingenieurs- en ICT-poste waar senior vlak werknemers meer as R50 000 per maand kan verdien. ŉ Senior finansiële bestuurder kan tot R67 378 per maand verdien, terwyl ŉ senior werknemer wat korporatiewe lenings in die banksektor hanteer ŉ salaris van R73 650 per maand kan verdien. ŉ Senior ingenieur kan enige iets van R39 000 tot R62 000 per maand verdien. Volgens die opname is van die betrekkings met die laagste salarisse in die sektore van administrasie en kantoorondersteuning, pakhuise en logistiek en vervaardiging waar die laer vlak werknemers soms tussen R3 500 en R6 000 per maand verdien. ŉ Kassiere kan tussen R6 295 en R8 180 per maand verdien, terwyl ŉ verpakker se gemiddelde salaris tussen R3 450 en R4 417 per maand is. Kyk gerus hier en hier na CareerJunction se volledige uiteensetting van die mees onlangse salarisneigings.